Starfsmenn Íslenskra aðalverktaka ( ÍAV ) , ásamt undirverktökum , hafa lokið við hönnun og byggingu glæsilegs Vöruhótels Eimskips við Sundahöfn . Í mars 2002 var undirritaður samningur milli ÍAV og Eimskips um hönnun og byggingu hússins . Vöruhótelið er stálgrindarhús , grunnflötur er um 17.500 fermetrar . Í húsinu er milligólf um 5.200 fermetrar . Húsið er stærsta hús í Reykjavík í rúmmetrum talið eða um 300.000 rúmmetrar að stærð . Frí lofthæð í aðalsal er 15 metrar og ná hillukerfi upp í þá hæð . Öll hönnun hússins er hluti af samningi og hófst hún í mars ásamt aðstöðusköpun og undirbúningi . Jarðvinna hófst í byrjun apríl og uppsteypa í byrjun maí . Reising stálgrindar hófst í lok júlí og var húsið fokhelt í lok október . Húsið er nú tilbúið til notkunar .